
Balog Zoltán
emberi erőforrások minisztere
B U D A P E S T

Mélyen Tisztelt Miniszter Úr!
Martfű város (független) polgármestere vagyok. Képviselő-testületünk felhatalmazása alapján fordulok az Ön által vezetett minisztériumhoz:
Városunkban egy általános iskola működik. Intézmény-társulásban a szomszédos Mezőhék településsel látjuk el az alapfokú oktatás feladatait. Az általános iskolai tanulói létszámunk 500 körül mozog.
Iskolánk jó hírnevű, társulás nélkül is több más településről hozzák ide a szülők a gyermekeiket (Tiszaföldvárról, Rákócziújfaluból). Gyermekeink igen jó általános iskolai oktatást és nevelést kapnak, erre alapozva nagy arányban tudnak szakmai és felsőfokú képesítést szerezni és felnőttként is jól megállják a helyüket.
Az oktatás-nevelés tárgyi feltételeit igen magas fokon szerveztük meg. Az iskola épületét felújítottuk, szigeteltük, megújuló energia-forrással láttuk el, minden oktatáshoz szükséges eszközt rendelkezésre bocsátottunk, a gyermekek fejlesztéséről, szabad idejük hasznos eltöltéséről, a méltányolható szülői igények kielégítéséről gondoskodtunk, gondoskodunk.
Önkormányzatunk mindig is gondos gazdája volt az oktatási intézményeknek, folyamatosan magas fokon látta el feladatait, mindenek felett gondoskodott a megfelelő finanszírozásról is. 
Mindezek miatt érthetetlen számunkra a köznevelési törvény azon rendelkezése, amely szerint önkormányzat nem lehet az alapfokú oktatási intézmény fenntartója, hanem csak az üzemeltetője. 
Fenntartó ellenben lehet – állami intézményen túlmenően – az egyház is vagy akár magánszemély is (2011. évi CXC törvény 74. §. /2/ bek.). Az Önkormányzatunk, amely évtizedeken át bizonyította a felelősségérzetét, hozzáértését és jó akaratát, nem lehet fenntartó.
Igazságtalan és érthetetlen ez a szabályozás és mint ilyen nem felel meg a lakosságunk érdekeinek, elvárásainak sem.
Kérjük, hogy mélyen tisztelt Miniszter Úr szíveskedjen törvény-módosítást kezdeményezni és a szabályokat akként megváltoztatni, hogy az önkormányzatok lehessenek továbbra is fenntartói az általuk eddig mát jól fenntartott iskoláknak.
Megértését és segítőkészségét remélve, tisztelettel:															dr. Kiss Edit
						                            Martfű város polgármestere

